Ըստ տարբեր աղբյուրների՝ աշխարհում ապրում է շուրջ 60 միլիոն քուրդ, սակայն նրանք ազգային պետություն չունեն: ԱՄՆ կողմից մոտ 15 տարի առաջ Սադդամ Հուսեյնի իշխանության տապալումից հետո միայն Իրաքի կազմում ֆեդերատիվ կարգով ստեղծվեց քրդական ինքնավարություն: Իրաքյան Քրդստանի նախագահ Մասուդ Բարզանին հարցազրույցներից մեկում նշել է, որ քրդերն ամենամեծաթիվ ժողովուրդն են, որ չունի պետականություն, նրա իրավունքները ոտնահարված են: Գիտակցելով, որ անկախության մասին հանրաքվե անցկացնելու որոշումը կարող է բացասական արձագանք ստանալ մի շարք ուժերի կողմից՝ Բարզանին նշել է, որ պետականություն ունենալու համար իրենք պատրաստ են նույնիսկ արյուն թափել, գրում է «Դեպի Արարատ»-ը: Քրդերն իսկապես հանրաքվեն դիտարկում են որպես հնարավորություն՝ ազատվելու իրենց առջև ծառացած բոլոր խնդիրներից: Ուստի համոզել նրանց ետ կանգնել այդ հանրաքվեից դառնում է անհնար: Նշենք, որ սա Իրաքի քրդերի կողմից կազմակերպվող առաջին հանրաքվեն չէ: